सूचना और प्रसारण मंत्रालय
वेलेंटीना फिल्म, ब्राजील में ट्रांसजेंडर विद्यार्थियों के सामाजिक बहिष्कार की समस्या समाप्त करने के बारे में है: निर्देशक कैशिओ परेरा डॉस सैंटोस
"ब्राजील में 80 प्रतिशत ट्रांसजेंडर विद्यार्थी स्कूल छोड़ देते हैं, कई वेश्यावृत्ति के लिये मजबूर हो जाते हैं"
"वास्तविकता को बदलने के लिए, हमें इस मुद्दे को और अधिक स्पष्ट करने की आवश्यकता है"
“अगर हमें वास्तविकता को बदलना है, तो हमें इस मुद्दे को और अधिक स्पष्ट करने की आवश्यकता है। ब्राज़ील में ट्रांसजेंडर्स की वास्तविक स्थिति सही नहीं है। अज्ञानता के कारण, उनके खिलाफ पूर्वाग्रह हैं, उन्हें पक्षपात का सामना करना पडता है। इसके अलावा वे जघन्य अपराधों का शिकार बनते हैं। अपनी अलग पहचान के कारण, कई विद्यार्थी स्कूल छोड देते हैं क्योंकि वहां का माहौल उनके लिये प्रतिकूल है। यह ब्राजील में एक बड़ा मुद्दा है जहां ट्रान्सजेंडर के लोग बड़ी संख्या में हैं। ट्रान्सजेंडर इस सामाजिक बहिष्कार का सामना किस प्रकार करते हैं, इस पर प्रकाश डालने के लिए हमें वेलेंटीना के निर्माण की प्रेरणा मिली है। यह फिल्म वास्तविकता को बदलने के लिए इस मुद्दे पर और अधिक जानकारी देने का हमारा प्रयास है। ”
ब्राज़ीलियाई फिल्म वैलेंटिना के निर्देशक कैशियो परेरा डॉस सैंटोस, अपने विचार साझा कर रहे थे, जिसके कारण उन्हें विशिष्ट नाम के आधार पर फिल्म बनाने के लिए प्रेरणा मिली। यह फिल्म ब्राजील की एक 17 वर्षीय ट्रांसजेंडर लड़की की कहानी है, जिसका एकमात्र उद्देश्य अपनी माँ के साथ एक सामान्य जीवन व्यतीत करना है। अपनी पहली फिल्म के निर्देशक और पटकथा लेखक आज 22 जनवरी, 2021 को गोवा के पणजी में 51 वें भारतीय अंतर्राष्ट्रीय फिल्म समारोह में एक संवाददाता सम्मेलन को संबोधित कर रहे थे। साओ पाउलो इंटरनेशनल फिल्म फेस्टिवल में सर्वश्रेष्ठ ब्राजीलियन फिक्शन फीचर के लिए इस फिल्म को ऑडियंस चॉइस अवार्ड मिला था। इस फिल्म ने 51 वें भारतीय अंतर्राष्ट्रीय फिल्म समारोह में अपना एशियाई प्रीमियर किया था।
फिल्म वास्तविक जीवन की कठिनाइयों का एक प्रतिबिंब है जो एक युवा ट्रांसजेंडर महिला को सिर्फ इसलिए झेलने और सहन करने के लिए मजबूर किया जाता है क्योंकि वह दूसरे लोगों से अलग है। अपने सामाजिक नाम का उपयोग करके स्कूल में प्रवेश लेने की कोशिश में, वह अपनी वास्तविक पहचान गुप्त रखने की कोशिश करती है। लेकिन फिल्म में तब एक नया मोड आता है जब स्कूल वाले उसके पिता के हस्ताक्षर की मांग करते हैं, जबकि उसका पालन पोषण एकल माता द्वारा किया गया था। अंततः वह अपने लक्ष्य को प्राप्त करने के लिए सभी बाधाओं को सफलतापूर्वक पार कर लेती है। फिल्म इस बारे में बताती है कि कैसे उसने अपनी सभी बाधाओं को पार किया।
सैंटोस ने खुलासा किया कि किस तरह उन्होंने इस अत्यधिक सामयिक विषय पर एक फिल्म बनाई, जो बेहद सामाजिक प्रासंगिकता वाली फिल्म थी। “वैलेंटिना बनाने का विचार सात साल पहले आया था। आठ लघु फिल्में बनाने के बाद, हम एक फीचर फिल्म बनाने के लिए एक विषय की तलाश में थे और उसी के लिए गहन शोध कर रहे थे। हमारे शोध ने हमें इस वास्तविकता के लिए प्रेरित किया कि ब्राजील के 80 प्रतिशत ट्रांसजेंडर विद्यार्थी स्कूल छोड कर चले जाते हैं क्योंकि वे सामाजिक बहिष्कार का सामना करते हैं। वहाँ यह कभी समाप्त नहीं होता। शैक्षिक योग्यता की कमी के कारण नौकरी न मिलने की वजह से उनमें से कई को वेश्यावृत्ति के लिये मजबूर होना पडता है। यह ब्राजील में एक बहुत बड़ा सामाजिक मुद्दा है।
वैलेंटिना की भूमिका अपनी पहली फिल्म में अभिनय करने वाली अभिनेता थिसा वॉइबैक द्वारा निभाई गई है। वे भी एक ट्रांसजेंडर है। सैंटोस ने इस फिल्म को बनाने की पसंद के लिए अपनी प्रेरणा को समझाते हुए कहा, "हमने महसूस किया कि भावनाओं को स्वाभाविक रूप से बाहर लाने के लिए यह आवश्यक था। यह निर्णय महत्वपूर्ण था, क्योंकि फिल्म उनके सामने आने वाली समस्याओं के बारे में बताती है। ”
सैंटोस ने बताया कि इस भूमिका के लिए उन्हें थिएसा वॉइनबैक कैसे मिली? उन्होने कहा कि सही व्यक्ति को ढूंढना एक लंबी प्रक्रिया थी। “हमने सोशल मीडिया के माध्यम से ट्रांसजेंडर लड़कियों से प्रविष्टियां आमंत्रित कीं, और लगभग 50 वीडियो प्राप्त किए। हमने वॉइनबैक का अंतिम रूप से चयन किया क्योंकि वह यू-ट्यूब पर अपने वीडियो पोस्ट करती रहती थी, और पहले से ही कैमरे का सामना कर रही थी। हम वास्तव में परिणाम से खुश हैं; हमें उनके प्रदर्शन के बारे में अच्छी प्रतिक्रियाएँ मिल रही हैं।
फिल्म के प्रीमियर के लिए भारतीय अंतर्राष्ट्रीय फिल्म महोत्सव को धन्यवाद देते हुए, निर्देशक सैंटोस ने कहा, “पहली बार, मैंने अपनी फिल्म इफ्फी में बड़े पर्दे पर देखी और यह हमारे लिए बहुत खास थी। हम वैलेंटिना को देखने के लिए ब्राजील से यहाँ आए थे। ”
निर्देशक सैंटोस ने ब्रासीलिया विश्वविद्यालय में सिनेमा के बारे में अध्ययन किया, जहां उन्होंने कल्पना और वृत्तचित्र परियोजनाओं का निर्देशन किया। उनकी फिल्मों को कई अंतरराष्ट्रीय फिल्म समारोहों में चुना गया है। उन्हें 50 से अधिक पुरस्कार मिल चुके हैं। वेलेंटीना की उत्साहजनक सफलता के बाद, वह वर्तमान में अपनी दूसरी परियोजना पर काम कर रहे हैं।